Subject: Määruse "Nõuded elukeskkonnale sotsiaalteenuste osutamisel" muutmine
From: "Kersti Raenok" <[email-masked]>
To: "Info - SOM" <[email-masked]>
Cc: Heidi Käär <[email-masked]>, "Kaili Sillamaa" <[email-masked]>
Date: Tue, 3 Mar 2026 09:08:51 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Terviseamet tutvus sotsiaalministri 12. novembri 2025. a määruse nr 62
„Nõuded elukeskkonnale sotsiaalteenuste osutamisel“ muutmise määruse
eelnõuga.

1.            Amet nõustub antud muudatustega, mis on kantud soovist
parandada teenusesaajate elukvaliteeti, suurendada nende privaatsust ja
inimväärikust.

2.            Eelnimetatud eesmärgist tulenevalt palub amet täiendavat
kaaluda määruse muutmist selliselt, et määruses kasutatav „tualett“
vastavas käändes asendatakse sõnaga „vesiklosett“. Muudatus puudutaks
määruse § 5 lõike 4 esimest lauset, § 7 lõiget 4 ning § 12 lõiget 5 ning
teeb ettepaneku kehtestada muudatused järgmises sõnastuses:

2.1.        määruse  5 lg 4 esimene lause kehtestatakse sõnastuses:
„Teenusesaajale tuleb tagada hügieeniline ja ohutu vesikloseti kasutamise
võimalus ning sooja vee ja sobivate pesemisvahenditega hügieenitoimingute
võimalus“;

2.2.        määruse § 7 lõige 4 kehtestatakse sõnastuses: „Eraldusruumis
tuleb tagada privaatne ja hügieeniline vesikloseti kasutamise võimalus“;

2.3.        määruse § 12 lõige 5 kehtestatakse sõnastuses: „Teenuseosutaja
peab tagama vähemalt ühe pesemiskoha kuni kümne teenusesaaja kohta ja
vähemalt ühe vesiklosettpoti kuni viie teenusesaaja kohta“.

Antud muudatus tagaks vajaliku õigusselgusse ning välistaks teenuse
osutaja poolt tualettruumi sisustamisel kuivkloseti või teisaldatava
bio-tualettpoti või muu sarnase ehituslikult ja majanduslikult odavama
lahenduse kasutamise, vältides seeläbi ka asjatuid pikaajalisi vaidlusi
teenuseosutajatega. Kuna tegu on haavatava sihtrühmaga, kellele osutatav
teenus peaks võimaldama nii kaasaegseid hügieenitingimusi kui ka väärikat
kohtlemist, siis ameti hinnangul peaks antud nõue sellise  teenuse
osutamisel 21. sajandil olema elementaarne.

Muudatus ei tooks ameti hinnangul endaga kaasa varasemast rangemaid
nõudeid. Ka määruse enda seletuskirjas on üldhooldusteenuse puhul
selgitatud, et tegu ei ole uue nõudega, vaid varasemalt kehtinud
sotsiaalministri määrusest nr 58 „Täiskasvanute hoolekandeasutuse
tervisekaitsenõuded“ üle võetud sättega. Antud määruse § 8 lg 2 sätestas
seni selge nõudena vähemalt kahe WC-poti ehk vesiklosettpoti nõude kümne
voodikoha kohta ning ameti praktikas kuni 31.08.2025 sellise nõude
täitmine raskusi teenuse osutajatele ei valmistanud. Praeguse kehtiva
määruse sõnastus on aga antud probleemi selguse vajaduse tõstatanud.

3.            Amet palub kaaluda määruse § 14 lg 1 rakendussätte
vajalikkust või sätte täpsustamist. Antud lõike kohaselt kohaldatakse
määruse § 3  lõikes 2 sätestatud hoolekandeasutustele, mille ehitusloa
taotlus esitatakse pärast käesoleva määruse jõustumist.  Määruse § 3  lg 2
sätestab, et ruumid ja nende sisustus peavad olema ligipääsetavad ja
ohutud ning vastama nii ruumide funktsioonile kui ka teenusesaajate
vajadustele, huvidele ja eelistustele. Varjupaigateenuse puhul lähtutakse
ruumide sisustamisel üksnes teenusesaajate põhjendatud vajadustest. Ehkki
ka RTHSI § 21 lg 1 sätestab üldnõudena, et sotsiaalteenust saama
õigustatud isiku kasutusse antud ruumides ja maa-alal, kus osutatakse
sotsiaalteenust ja mille puhul on sotsiaalhoolekande seaduses või selle
alusel kehtestatud määruses viidatud käesolevale seadusele, peab
elukeskkond olema neis viibivate inimeste tervisele ohutu ja tervist
toetav, siis ülaltoodud rakendussäte tekitab määrust lugedes arusaama, et
nii ruumide kui sisustuse ligipääsetavuse ja ohutuse nõuded kehtivad
üksnes uutele hoolekandeasutustele, mille ehitusloa taotlus on esitatud
peale 01.09.2025.a. Amet palub antud rakendussätet täpsustada.

Lugupidamisega

Kersti Raenok

jurist

õigusosakond

[email-masked]

Terviseamet

+372 794 3500

 <mailto:[email-masked]> [email-masked]
 <http://www.terviseamet.ee/> www.terviseamet.ee

Paldiski mnt 81, 10614 Tallinn

Käesolev kiri on mõeldud ainult kirja adressaatidele. Kui olete saanud
kirja ekslikult, palun teavitage koheselt selle saatjat ning kustutage
saadud kiri koos kõikide lisadega. NB! Juurdepääsupiirangu märkega
dokumentide avaldamine kõrvalistele isikutele on keelatud.